जेल्ले आकस्योनोव ने ए लफज सुने, उसी विश्वास होई गेआ जे अपरी ग इस्सै आदमी ने मारेया हा। ओ उट्ठोया ते परें टुरी गेआ। उस सरी रात आकस्योनोव जागदा रेया। ओ अत्यन्त दुक्खी रेया ते ओदे दमागै च भान्तसभान्तड़े चित्तर उभरदे रेह। ओदी जनानी दी उस समें दी मूरत सामने आनी खड़ोती, जिस बेल्लै ओ मेलै जाने ताईं ओदे कोला खिन्डेया हा। उसी इयां लब्बा जियां ओ उत्थें परतक्ख ही। ओदा चेहरा ते ओदियां अक्खियां सामने आई गईयां। उसने उसी गल्ला करदे ते हसदे सुनेयां। एदे बाद उस नै अपने बच्चे दिक्खे बिलकुल उन्ने गै निक्के निक्के जियां क ओ पैहलें हे। इक ने लौका न्हेआ कुर्तु लाए दा हा, दूआ माऊ दे मूढ़े हा। फी उसी अपना आप चेतै आया जे ओ कनेया हुन्दा हा, जवान ते खुश। उसी याद आया कियां ओ सरां दी छत्ती दी डयोडी इच सरङ्गी बजान बैठा हा ते उत्थें ओ फगड़ोई गेआ हा। ते पैहलें ओ चिन्ता थमां कियां मुक्त हुन्दा हा। इनें खयालें च उसने ओ थार दिक्खेया जित्थें उसी कोड़े मारे गे हे, ओ जल्लाद ते आले दोआले खड़ोते दे लोक, सौंगलां, कैदी, जेला च जिन्दड़ी दे पूरे छब्बी साल ते ओदा समें थमां पैह‌लें गै बढेपा। ओ ए सारियां सोचा सोचदा इन्ना अबाज़ार होई गेआ जे अपने हत्थें अपनी हत्या करने गितै तय्यार होई पेआ।